## Uredba o plaćanju doprinosa za mirovinsko osiguranje od 1. siječnja do 30. lipnja 2000. godine

### NN 149/1999 (31.12.1999.), Uredba o plaćanju doprinosa za mirovinsko osiguranje od 1. siječnja do 30. lipnja 2000. godine

# VLADA REPUBLIKE HRVATSKE

Na temelju članka 2. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog
doma Hrvatskoga državnog sabora (»Narodne novine«,
broj 102/99), Vlada Republike Hrvatske je na sjednici održanoj
30. prosinca 1999. godine, donijela

## UREDBU

### O PLAĆANJU DOPRINOSA ZA MIROVINSKO OSIGURANJE OD 1. SIJEČNJA DO 30. LIPNJA 2000. GODINE

Članak 1.

(1) Obveznici plaćanja doprinosa za mirovinsko osiguranje,
utvrđeni Zakonom o mirovinskom osiguranju (u daljnjem tekstu:
Zakon), plaćaju od 1. siječnja do 30. lipnja 2000.
godine:

1) doprinos iz plaće po stopi od 10,75%

2) doprinos na plaću po stopi od 10,75%

3) doprinos na naknade umjesto plaće (članak 141.
točka 2. Zakona) - po stopi od 33,00%

4) doprinos na osnovice osiguranja koje utvrđuje Hrvatski
zavod za mirovinsko osiguranje (u daljnjem tekstu: Zavod) općim
aktom (članak 141. točka 3. Zakona) - po stopi od
21,50%

5) doprinos na osnovice osiguranja utvrđene propisima o zapošljavanju
(članak 141. točka 4. Zakona) - po stopi od 21,50%

6) doprinos na plaće, odnosno osnovice osiguranja za staž
osiguranja koji se računa s povećanim trajanjem u
slučaju kada se svakih 12 mjeseci efektivnog rada računa:

- kao 18 mjeseci staža osiguranja po dodatnoj stopi od 17,58%

- kao 16 mjeseci staža osiguranja po dodatnoj stopi od 11,28%

- kao 15 mjeseci staža osiguranja po dodatnoj stopi od 7,84%

- kao 14 mjeseci staža osiguranja po dodatnoj stopi od 4,86%.

(2) Za osiguranike kojima poslodavac isplaćuje naknadu plaće
na svoj teret za vrijeme bolovanja, doprinos za staž osiguranja
koji se računa s povećanim trajanjem (članak
145. stavak 1. točka 1. i 2. Zakona) plaća poslodavac
po stopama iz stavka 1. točke 6. ovoga članka.

(3) Za osiguranike - slijepe osobe, osobe oboljele od distrofije
i srodnih mišićnih i neuromišićnih bolesti,
osobe oboljele od paraplegije, cerebralne i dječje paralize,
multipleks skleroze, reumatoidnog artritisa, gluhe osobe te osobe
kod kojih postoje funkcionalni poremećaji, zbog kojih se
ne mogu samostalno kretati bez uporabe invalidskih kolica, doprinos
za staž osiguranja koji se računa s povećanim
trajanjem plaća Republika Hrvatska po stopi od 7,84%.

(4) Za osiguranike - korisnike invalidske mirovine iz članka
25. stavka 6. Zakona, Republika Hrvatska plaća doprinos
po stopi od 21,50% na osnovicu osiguranja - prosječnu plaću
iz prethodne godine u Republici Hrvatskoj prema podacima Državnog
zavoda za statistiku, razmjerno stažu ostvarenom u skladu
s člankom 25. stavkom 6. Zakona.

(5) Za rad redovitih učenika, odnosno studenata - pravna
osoba registrirana za posredovanje pri njihovom zapošljavanju
obvezno osigurava i plaća doprinos na bruto iznos zarade
po stopi od 4,64% za slučajeve invalidnosti i tjelesnog
oštećenja koji su izazvani ozljedom na radu ili profesionalnom
bolešću, koji prava ostvaruju u skladu s člankom
18. Zakona.

Članak 2.

(1) Osiguranici iz članka 12. Zakona - poljoprivrednici
i članovi njihovih kućanstava, plaćaju doprinos
po stopi od 10,75%.

(2) Hrvatski ratni vojni invalidi iz Domovinskog rata (u daljnjem
tekstu: HRVI), ako su sami obveznici plaćanja doprinosa,
plaćaju na osnovicu osiguranja doprinos po stopi od 10,75%.

(3) Poslodavci za HRVI kod njih zaposlene plaćaju samo doprinos
iz plaće po stopi od 10,75%.

(4) Poslodavci koji su registrirani za zapošljavanje invalida,
za kod njih zaposlene invalide i drugi poslodavci za osobe iz
članka 1. stavka 3. ove Uredbe i osobe ometene u psihičkom
ili fizičkom razvoju čija je ometenost utvrđena
posebnim propisima, plaćaju za njih samo doprinos iz plaće
po stopi od 10,75%.

(5) Zavod za zapošljavanje za nezaposlene HRVI plaća
doprinos na osnovice osiguranja utvrđene u skladu s propisima
o zapošljavanju po stopi od 10,75%.

(6) Doprinos na naknade iz članka 1. stavka 1. točke
3. ove Uredbe za osiguranike iz stavka 2. do 4. ovoga članka
plaća Hrvatski zavod za zdravstveno osiguranje, odnosno
nadležni centar za socijalnu skrb po stopi od 16,50%.

(7) Republika Hrvatska plaća za osiguranike iz stavka 1.
do 5. ovoga članka doprinos po stopi od 10,75%, odnosno
na naknade iz stavka 6. ovoga članka doprinos po stopi
od 16,50%.

Članak 3.

Osnovice iz članka 1. stavka 4. ove Uredbe kao i osnovice
iz članka 141. i 143. Zakona, utvrđene za obračunavanje
i plaćanje doprinosa su i osnovice za ostvarivanje prava.

Članak 4.

(1) Iznimno do 30. lipnja 2000. godine Hrvatski zavod za zdravstveno
osiguranje oslobađa se plaćanja doprinosa za obveze
utvrđene člankom 1. stavkom 1. točkom 3. ove
Uredbe.

(2) Iznimno do 30. lipnja 2000. godine, obveznici plaćanja
doprinosa plaćaju za izaslane zaposlenike - zaposlenike
koje poslodavac sa sjedištem u Republici Hrvatskoj pošalje
u drugu državu radi obavljanja nekog posla za tog poslodavca,
doprinos po stopi od 21,50%, na osnovicu osiguranja - plaću
koju bi ostvarili za iste, odnosno slične poslove u Republici
Hrvatskoj prema kolektivnom ugovoru, pravilniku o radu, odnosno
ugovoru o radu.

(3) Osnovica iz stavka 2. ovoga članka ne može biti
niža od prosječne plaće svih zaposlenih iz prethodne
godine u Republici Hrvatskoj prema podacima Državnog zavoda
za statistiku, povećane za 20%. Osnovica utvrđena za
obračunavanje i plaćanje doprinosa je osnovica i
za ostvarivanje prava.

(4) Iznimno do 30. lipnja 2000. godine, pomorci na hrvatskim brodovima
u međunarodnoj plovidbi pod hrvatskom zastavom sami su obveznici
plaćanja doprinosa i plaćaju doprinos po stopi od
21,50% na osnovice osiguranja određene prema stupnju stručne
spreme koje Hrvatski zavod za mirovinsko osiguranje utvrdi općim
aktom. Prijavu na mirovinsko osiguranje obvezno podnosi sam pomorac.
Osnovica na koju je obračunat i plaćen doprinos je
i osnovica i za ostvarivanje prava.

Članak 5.

Plaćom se prema ovoj Uredbi smatra plaća u skladu
s propisima o porezu na dohodak.

Članak 6.

(1) Obveznik plaćanja doprinosa koji nije isplatio plaću
doprinos obračunava i plaća na najnižu osnovicu,
u skladu s člankom 143. Zakona.

(2) Doprinos koji je obveznik plaćanja doprinosa obračunao
i uplatio na najnižu osnovicu, u skladu s člankom
143. Zakona, smatra se dijelom doprinosa koji se konačno
obračunava pri isplati dospjelih, a neisplaćenih
plaća.

Članak 7.

(1) Nalog za plaćanje doprinosa iz članka 150. Zakona,
organizacija ovlaštena za obavljanje platnog prometa izvršava
prije svih drugih obveza obveznika plaćanja doprinosa.

(2) Ako se naplata ne može izvršiti na način
iz stavka 1. ovoga članka, naplatu doprinosa izvršit
će Zavod ili porezna uprava, u skladu s odredbama Zakona
o porezu na dohodak, odnosno sud prema pravilima ovršnog
postupka.

(3) Sredstva ostvarena naplatom izvršenom na način
iz stavka 2. ovoga članka izravno se doznačuju
na poseban račun Zavoda.

Članak 8.

Ova Uredba stupa na snagu danom objave u »Narodnim novinama«,
a primjenjivat će se od 1. siječnja 2000. godine.

Klasa: 411-01/99-01/07
Urbroj: 5030104-99-1
Zagreb, 30. prosinca 1999.

Potpredsjednik
**mr. Borislav Škegro,**  v. r.

Uredba, NN 149/1999-2275